Foto: FaH

"MISLIM da bi euro bilo moguće uvesti za deset godina", najavila je Martina Dalić, tada bivša članica HDZ-a, 2015. godine. Danas, dvije godine kasnije, kao potpredsjednica vlade i ministrica financija najavila je uvođenje eura kao nešto što "samo što nije krenulo".



>> Martina Dalić najavila uvođenje eura

Potreba za predahom oko Agrokora



Naime, u vrijeme kada vlada sve teže podnosi udarce u aferi Agrokor, kada ministrica Dalić svakodnevno trpi optužbe o sukobu interesa, kada premijer Andrej Plenković sve nervoznije izbjegava odgovore na pitanje oko angažmana strvinarskog fonda Knightheada, a ministar financija Zdravko Marić mora objašnjavati kako to da nakon svega oko Ivice Todorića još uvijek radi u vladi, sjajno je došao predah pod nazivom "uvodimo euro".



Najava eura vladu nije koštala ništa. Dalić je u emisiji Hrvatskog radija "A sada Vlada" najavila da je baš sada dobar trenutak za pokretanje postupka pristupanja eurozoni. Danas se izvukao devet mjeseci star izvještaj HNB-a o analizi troškova i koristi od pristupanja eurozoni. A za neko neodređeno, ali kratko vrijeme najavljena je i javna rasprava o uvođenju eura.

Tekst se nastavlja ispod oglasa

Jučer nam je trebalo 10 godina, a danas samo što nije



Stekao se dojam da euro samo što ne dolazi u Hrvatsku, a sama Dalić raspirila je takav dojam naglasivši da je Hrvatska zemlja čija je struktura financijskog sustava čini izvrsnim kandidatom za euro područje. Možda bismo i povjerovali da jučer nije govorila sasvim suprotno.



"Ako se nastavi ovako voditi ekonomska politika, nikada nećemo moći uvesti euro. No, ja mislim da bi euro bilo moguće uvesti za deset godina ako bi se u tom razdoblju vodila ekonomska politika usmjerena na rast i uravnoteženje proračuna kroz provođenje reformi nužnih za jačanje privatnog sektora, poduzetništva, izvoza i smanjivanje troškova države. Cilj uvođenja eura mogao bi poslužiti kao dobar vanjski poticaj za oblikovanje takvih politika", govorila je Dalić prije samo dvije godine.



Reformska vlada bez reformi



Iako je već odavno jasno da i ova Plenkovićeva vlada zaostaje u reformama koje bi jačale privatni sektor i poduzetništvo, da se i privatnom sektoru otežava poslovanja kroz opresivnu poreznu politiku i da nije napravljeno ništa za smanjenje troškova države, već se ti troškovi znatno povećavaju (zakon o braniteljima), za Dalić je baš danas idealan trenutak za najavu uvođenja eura?



Valja naglasiti da su početkom godine premijer Andrej Plenković i guverner HNB-a Boris Vujčić dogovorili koordinaciju politike oko ulaska u eurozonu pa današnja najava Dalić nije ništa nego spin, odnosno traženje predaha od količine nezgodnih pitanja oko afere Agrokor.



Potreba za ovakvim euro-spinom dokazuje kako su i u vladi svjesni da situacija u Agrokoru izmiče kontroli.